CELEX: 32006R2019
Language: el
Date: 2006-12-21 00:00:00
Title: Κανονισμός (ΕΚ) αριθ. 2019/2006 της Επιτροπής, της 21ης Δεκεμβρίου 2006 , για την τροποποίηση των κανονισμών (ΕΚ) αριθ. 2058/96, (ΕΚ) αριθ. 327/98 και (ΕΚ) αριθ. 955/2005 για το άνοιγμα και τον τρόπο διαχείρισης δασμολογικών ποσοστώσεων εισαγωγής στον τομέα του ρυζιού

29.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 384/48
            
         ΚΑΝΟΝΙΣΜΌΣ (ΕΚ) αριθ. 2019/2006 ΤΗΣ ΕΠΙΤΡΟΠΉΣ
   της 21ης Δεκεμβρίου 2006
   για την τροποποίηση των κανονισμών (ΕΚ) αριθ. 2058/96, (ΕΚ) αριθ. 327/98 και (ΕΚ) αριθ. 955/2005 για το άνοιγμα και τον τρόπο διαχείρισης δασμολογικών ποσοστώσεων εισαγωγής στον τομέα του ρυζιού
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου ΧΧΙV:6 της GATT (1), και ιδίως το άρθρο 1,
   την απόφαση 96/317/ΕΚ του Συμβουλίου της 13ης Μαΐου 1996 σχετικά με την ολοκλήρωση των αποτελεσμάτων των διαβουλεύσεων με την Ταϊλάνδη δυνάμει του άρθρου XXIII της GATT (2), και ιδίως το άρθρο 3,
   τον κανονισμό (ΕΚ) αριθ. 1785/2003 του Συμβουλίου της 29ης Σεπτεμβρίου 2003 σχετικά με την κοινή οργάνωση αγοράς του ρυζιού (3), και ιδίως το άρθρο 10 παράγραφος 2 και το άρθρο 13 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (4) εφαρμόζεται στα πιστοποιητικά εισαγωγής για τις περιόδους δασμολογικής ποσόστωσης που αρχίζουν από την 1η Ιανουαρίου 2007.
            
         
               (2)
            
            
               Ειδικότερα, ο κανονισμός (ΕΚ) αριθ. 1301/2006 θεσπίζει τις λεπτομερείς διατάξεις σχετικά με τις αιτήσεις, το καθεστώς του αιτούντος καθώς και την έκδοση των πιστοποιητικών. Ο κανονισμός αυτός προβλέπει ότι η διάρκεια ισχύος των πιστοποιητικών δεν υπερβαίνει την τελευταία ημέρα της περιόδου της δασμολογικής ποσόστωσης και εφαρμόζεται με την επιφύλαξη συμπληρωματικών όρων ή παρεκκλίσεων που θεσπίζονται από τους κανονισμούς που διέπουν τους σχετικούς τομείς.
            
         
               (3)
            
            
               Οι κανονισμοί (ΕΚ) αριθ. 2058/96 της Επιτροπής της 28ης Οκτωβρίου 1996 για το άνοιγμα και τη διαχείριση δασμολογικής ποσόστωσης θραυσμάτων ρυζιού, που υπάγεται στον κωδικό ΣΟ 1006 40 00, για την παραγωγή παρασκευασμάτων διατροφής του κωδικού ΣΟ 1901 10 (5), (ΕΚ) αριθ. 327/98 της Επιτροπής της 10ης Φεβρουαρίου 1998 για το άνοιγμα και τον τρόπο διαχείρισης ορισμένων δασμολογικών ποσοστώσεων εισαγωγής ρυζιού και θραυσμάτων ρυζιού (6) και (ΕΚ) αριθ. 955/2005 της Επιτροπής, της 23ης Ιουνίου 2005, για το άνοιγμα εισαγωγικής ποσόστωσης στην Κοινότητα ρυζιού καταγωγής Αιγύπτου (7) περιέχουν διατάξεις οι οποίες διαφέρουν ή επαναλαμβάνουν κοινούς κανόνες που θεσπίστηκαν από τον κανονισμό (ΕΚ) αριθ. 1301/2006. Κρίνεται επομένως σκόπιμο να προσαρμοστούν οι εν λόγω κανονισμοί προκειμένου να καταργηθούν οι διαφορετικοί ή πλεονάζοντες κανόνες, να προσδιοριστούν οι αύξοντες αριθμοί κάθε ποσόστωσης και επιμέρους ποσόστωσης και να επανακαθοριστούν οι ειδικοί κανόνες που εφαρμόζονται ιδίως για τη σύνταξη των αιτήσεων πιστοποιητικών, την έκδοσή τους, τη διάρκεια ισχύος τους και την κοινοποίηση των στοιχείων στην Επιτροπή.
            
         
               (4)
            
            
               Για την εναρμόνιση και την απλούστευση των εν λόγω κανονισμών, είναι σκόπιμο να καταργηθούν οι διατάξεις που έχουν ήδη προβλεφθεί στους οριζόντιους ή τους τομεακούς κανονισμούς εφαρμογής, δηλαδή, εκτός από τον κανονισμό (ΕΚ) αριθ. 1301/2006, στον κανονισμό (ΕΚ) αριθ. 1291/2000 της Επιτροπής της 9ης Ιουνίου 2000 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (8) και στον κανονισμό (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (9) και να καταργηθούν οι διατάξεις οι οποίες δεν εφαρμόζονται πλέον.
            
         
               (5)
            
            
               Για λόγους απλούστευσης είναι σκόπιμο να προβλεφθεί ότι η διαχείριση των ποσοτήτων που είναι μικρότερες των 20 τόνων, οι οποίες κατανέμονται μετά την εφαρμογή συντελεστή κατανομής, πραγματοποιείται κατά τρόπο ομοιογενή στους κανονισμούς (ΕΚ) αριθ. 2058/96, (ΕΚ) αριθ. 327/98 και (ΕΚ) αριθ. 955/2005.
            
         
               (6)
            
            
               Για την καλύτερη διαχείριση των δασμολογικών ποσοστώσεων που ανοίχτηκαν με τους κανονισμούς (ΕΚ) αριθ. 2058/96 και (ΕΚ) αριθ. 955/2005, είναι ανάγκη να συνεχιστεί να παρέχεται στους εμπορευόμενους η δυνατότητα να μπορούν να υποβάλλουν περισσότερες της μίας αιτήσεις πιστοποιητικού ανά ποσοστωτική περίοδο και συνεπώς να παρεκκλίνουν από το άρθρο 6 παράγραφος 1 του κανονισμού (ΕΚ) αριθ. 1301/2006. Επιπλέον, προκειμένου να βελτιωθεί ο έλεγχος των εν λόγω δύο ποσοστώσεων, καθώς και για την εναρμόνιση και την απλούστευση της διαχείρισής τους, είναι σκόπιμο να προβλεφθεί ότι η υποβολή των αιτήσεων πιστοποιητικών εισαγωγής θα πραγματοποιείται εβδομαδιαία.
            
         
               (7)
            
            
               Ο δασμός που εφαρμόζεται κατά την εισαγωγή θραυσμάτων ρυζιού καθορίζεται στο άρθρο 11δ του κανονισμού αριθ. 1785/2003. Συνεπώς, είναι σκόπιμο να μην γίνεται πλέον αναφορά στη συνδυασμένη ονοματολογία και να τροποποιηθεί αναλόγως ο κανονισμός (ΕΚ) αριθ. 2058/96.
            
         
               (8)
            
            
               Για τις ποσοστώσεις που ανοίχτηκαν με τον κανονισμό (ΕΚ) αριθ. 327/98, η διαχείριση των οποίων πραγματοποιείται βάσει πιστοποιητικού εξαγωγής, είναι ανάγκη να συνεχιστεί να παρέχεται η δυνατότητα στους εμπορευόμενους, οι οποίοι διαθέτουν περισσότερα από ένα πιστοποιητικά εξαγωγής, να υποβάλλουν περισσότερες από μία αιτήσεις πιστοποιητικού εισαγωγής ανά ποσοστωτική υποπερίοδο και, συνεπώς, να παρεκκλίνουν από το άρθρο 6 παράγραφος 1 του κανονισμού (ΕΚ) αριθ. 1301/2006, προκειμένου να διασφαλιστεί η διενέργεια των κατάλληλων ελέγχων για τις εν λόγω εισαγωγές. Είναι επίσης σκόπιμο να ευθυγραμμιστεί το ποσό της εγγύησης σχετικά με τα πιστοποιητικά εισαγωγής αποφλοιωμένου ρυζιού που προβλέπεται στο άρθρο 4 του κανονισμού (ΕΚ) αριθ. 327/98 στο ποσό της εγγύησης που προβλέπεται στο άρθρο 12 του κανονισμού (ΕΚ) αριθ. 1342/2003.
            
         
               (9)
            
            
               Όσον αφορά τον κανονισμό (ΕΚ) αριθ. 955/2005, πρέπει να γίνουν σαφέστερες οι αναφορές στον κανονισμό (ΕΚ) αριθ. 1785/2003 και να διευκρινιστεί ότι η διάρκεια της ισχύος του πιστοποιητικού εισαγωγής υπολογίζεται από την ημερομηνία πραγματικής έκδοσής του.
            
         
               (10)
            
            
               Κρίνεται σκόπιμο να εφαρμοστούν τα μέτρα αυτά από την 1η Ιανουαρίου 2007, ημερομηνία από την οποία εφαρμόζονται τα μέτρα που προβλέπονται στον κανονισμό (ΕΚ) αριθ. 1301/2006.
            
         
               (11)
            
            
               Ωστόσο, δεδομένου ότι η περίοδος υποβολής των πρώτων αιτήσεων που αναφέρονται στους κανονισμούς (ΕΚ) αριθ. 2058/96 και (ΕΚ) αριθ. 955/2005 συμπίπτει, το 2007, με αργία, είναι σκόπιμο να προβλεφθεί ότι οι πρώτες αιτήσεις είναι δυνατόν να υποβληθούν από τους εμπορευόμενους από την πρώτη εργάσιμη ημέρα του 2007 και ότι αυτή η πρώτη περίοδος υποβολής των αιτήσεων λήγει το αργότερο τη Δευτέρα 8 Ιανουαρίου 2007. Είναι επίσης σκόπιμο να διευκρινιστεί ότι οι αιτήσεις πιστοποιητικών εισαγωγής που αφορούν την πρώτη αυτή περίοδο θα πρέπει να υποβληθούν στην Επιτροπή το αργότερο έως τη Δευτέρα 8 Ιανουαρίου 2007.
            
         
               (12)
            
            
               Συνεπώς οι κανονισμοί (ΕΚ) αριθ. 2058/96, (ΕΚ) αριθ. 327/98 και (ΕΚ) αριθ. 955/2005 θα πρέπει να τροποποιηθούν αναλόγως.
            
         
               (13)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2058/96 τροποποιείται ως εξής:
   
               1)
            
            
               Στο άρθρο 1 προστίθενται τα ακόλουθα δεύτερο και τρίτο εδάφιο:
               «Η ποσόστωση φέρει τον αύξοντα αριθμό 09.4079.
               Οι κανονισμοί (ΕΚ) αριθ. 1291/2000 της Επιτροπής (10), (ΕΚ) αριθ. 1342/2003 της Επιτροπής (11) και (ΕΚ) αριθ. 1301/2006 της Επιτροπής (12) εφαρμόζονται πλην αντιθέτων διατάξεων του παρόντος κανονισμού.
               
                  (10)  ΕΕ L 152 της 24.6.2000, σ. 1."
						
               
                  (11)  ΕΕ L 189 της 29.7.2003, σ. 12."
						
               
                  (12)  EE L 238 της 1.9.2006, σ. 13.»"
						
            
         
               2)
            
            
               Το άρθρο 2 τροποποιείται ως εξής:
               
                           α)
                        
                        
                           στην παράγραφο 1, προστίθεται το ακόλουθο δεύτερο εδάφιο:
                           «Οι αιτήσεις για την έκδοση πιστοποιητικών εισαγωγής κατατίθενται στις αρμόδιες αρχές των κρατών μελών, κάθε εβδομάδα, το αργότερο έως τη Δευτέρα στις 13.00, ώρα Βρυξελλών. Ωστόσο, για το έτος 2007, η περίοδος υποβολής των πρώτων αιτήσεων αρχίζει από την πρώτη εργάσιμη ημέρα του έτους 2007 και λήγει το αργότερο στις 8 Ιανουαρίου 2007. Η πρώτη Δευτέρα για τη διαβίβαση των αιτήσεων έκδοσης πιστοποιητικών εισαγωγής στην Επιτροπή, σύμφωνα με το άρθρο 4 στοιχείο α), είναι η Δευτέρα 8 Ιανουαρίου 2007.»
                        
                     
                           β)
                        
                        
                           η παράγραφος 2 αντικαθίσταται από το ακόλουθο κείμενο:
                           «2.   Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006, ο αιτών δύναται να υποβάλλει περισσότερες από μία αιτήσεις πιστοποιητικού ανά ποσοστωτική περίοδο. Εντούτοις, ο αιτών δύναται να υποβάλλει μόνο μία αίτηση πιστοποιητικού ανά εβδομάδα.»
                        
                     
         
               3)
            
            
               Το άρθρο 3 αντικαθίσταται από το ακόλουθο κείμενο:
               «Άρθρο 3
               1.   Όταν οι ζητούμενες ποσότητες κατά τη διάρκεια μιας εβδομάδας υπερβαίνουν τη διαθέσιμη ποσότητα της ποσόστωσης, η Επιτροπή καθορίζει, τα αργότερο την τέταρτη εργάσιμη ημέρα από την τελευταία ημέρα υποβολής των αιτήσεων για την εν λόγω εβδομάδα, συντελεστή κατανομής των ποσοτήτων που ζητήθηκαν κατά τη διάρκεια αυτής της εβδομάδας, απορρίπτει τις αιτήσεις που υποβλήθηκαν για τις επόμενες εβδομάδες και διακόπτει την έκδοση των πιστοποιητικών εισαγωγής έως το τέλος του τρέχοντος έτους.
               Όταν ο συντελεστής κατανομής που αναφέρεται στο πρώτο εδάφιο έχει ως αποτέλεσμα μία ή περισσότερες ποσότητες μικρότερες των 20 τόνων ανά αίτηση, η κατανομή του συνόλου των ποσοτήτων αυτών πραγματοποιείται από το κράτος μέλος με κλήρωση μεταξύ των ενδιαφερόμενων εμπορευομένων ανά παρτίδα 20 τόνων, προσαυξημένη κατά την εναπομένουσα ποσότητα που κατανέμεται ισομερώς στις παρτίδες των 20 τόνων. Ωστόσο, σε περίπτωση που το άθροισμα των ποσοτήτων που είναι μικρότερες των 20 τόνων δεν οδηγήσει σε σύσταση παρτίδας 20 τόνων, η εναπομένουσα ποσότητα κατανέμεται από το κράτος μέλος ισομερώς στους εμπορευόμενους των οποίων το πιστοποιητικό αφορά 20 ή περισσότερους τόνους.
               Εάν μετά την εφαρμογή του δεύτερου εδαφίου η ποσότητα για την οποία πρέπει να εκδοθεί το πιστοποιητικό είναι μικρότερη των 20 τόνων, η αίτηση πιστοποιητικού μπορεί να αποσυρθεί από τον εμπορευόμενο εντός προθεσμίας δύο εργάσιμων ημερών από την ημερομηνία έναρξης ισχύος του κανονισμού που καθορίζει το συντελεστή κατανομής.
               2.   Το πιστοποιητικό εισαγωγής εκδίδεται την όγδοη εργάσιμη ημέρα από την ημερομηνία λήξης της κοινοποίησης των αιτήσεων για την έκδοση πιστοποιητικών εισαγωγής στην Επιτροπή, η οποία αναφέρεται στο άρθρο 4 στοιχείο α).»
            
         
               4)
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Τα κράτη μέλη κοινοποιούν στην Επιτροπή με ηλεκτρονικά μέσα:
               
                           α)
                        
                        
                           την τελευταία ημέρα της υποβολής των αιτήσεων έκδοσης πιστοποιητικών, το αργότερο έως τις 18.00, ώρα Βρυξελλών, τις πληροφορίες σχετικά με τις αιτήσεις έκδοσης πιστοποιητικών εισαγωγής, οι οποίες αναφέρονται στο άρθρο 11 παράγραφος 1 στοιχείο α) του κανονισμού (ΕΚ) αριθ. 1301/2006, με κατανομή των ποσοτήτων τις οποίες αφορούν οι εν λόγω αιτήσεις ανά οκταψήφιο κωδικό ΣΟ και ανά χώρα καταγωγής.
                        
                     
                           β)
                        
                        
                           το αργότερο τη δεύτερη εργάσιμη ημέρα από την έκδοση των πιστοποιητικών εισαγωγής τις πληροφορίες σχετικά με τα πιστοποιητικά που εκδόθηκαν, οι οποίες αναφέρονται στο άρθρο 11 παράγραφος 1 στοιχείο β) του κανονισμού (ΕΚ) αριθ. 1301/2006, με κατανομή των ποσοτήτων για τις οποίες εκδόθηκαν τα πιστοποιητικά εισαγωγής ανά οκταψήφιο κωδικό ΣΟ και ανά χώρα καταγωγής.
                        
                     
                           γ)
                        
                        
                           το αργότερο την τελευταία ημέρα κάθε μήνα τις συνολικές ποσότητες που τέθηκαν πράγματι σε ελεύθερη κυκλοφορία κατ' εφαρμογή αυτής της ποσόστωσης κατά τη διάρκεια του μήνα που προηγείται του προτελευταίου μήνα, κατανεμημένες ανά οκταψήφιο κωδικό ΣΟ. Εάν κατά τη διάρκεια της περιόδου δεν έχει τεθεί καμία ποσότητα σε ελεύθερη κυκλοφορία, αποστέλλεται κοινοποίηση με την ένδειξη “ουδέν”».
                        
                     
         
               5)
            
            
               Στο άρθρο 5 παράγραφος 1 στοιχείο β), οι όροι «που καθορίζεται στην συνδυασμένη ονοματολογία» αντικαθίστανται από τους όρους «που καθορίζεται στο άρθρο 11δ του κανονισμού (ΕΚ) αριθ. 1785/2003 του Συμβουλίου (13).
            
         
               6)
            
            
               Το άρθρο 6 παράγραφος 2 διαγράφεται.
            
         Άρθρο 2
   Ο κανονισμός (ΕΚ) αριθ. 327/1998 τροποποιείται ως εξής:
   
               1)
            
            
               Στο άρθρο 1 παράγραφος 1:
               
                           α)
                        
                        
                           το δεύτερο εδάφιο αντικαθίσταται από το ακόλουθο κείμενο:
                           «Οι εν λόγω συνολικές δασμολογικές ποσοστώσεις εισαγωγής κατανέμονται σε δασμολογικές ποσοστώσεις εισαγωγής ανά χώρα καταγωγής και διαιρούνται σε πολλές υποπεριόδους σύμφωνα με το παράρτημα IX.»
                        
                     
                           β)
                        
                        
                           προστίθεται το ακόλουθο τρίτο εδάφιο:
                           «Οι κανονισμοί (ΕΚ) αριθ. 1291/2000 της Επιτροπής (14), (ΕΚ) αριθ. 1342/2003 της Επιτροπής (15) και (ΕΚ) αριθ. 1301/2006 της Επιτροπή (16) εφαρμόζονται πλην αντίθετων διατάξεων του παρόντος κανονισμού.
                           
                              (14)  ΕΕ L 152 της 24.6.2000, σ. 1."
						
                           
                              (15)  ΕΕ L 189 της 29.7.2003, σ. 12."
						
                           
                              (16)  EE L 238 της 1.9.2006, σ. 13.»"
						
                        
                     
         
               2)
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Οι ποσότητες για τις οποίες δεν έχουν εκδοθεί πιστοποιητικά εισαγωγής για τις ποσοστώσεις που αναφέρονται στο άρθρο 1 παράγραφος 1 στοιχεία α), β) και ε) για την υποπερίοδο του μήνα Σεπτεμβρίου μπορούν να αποτελέσουν το αντικείμενο αιτήσων πιστοποιητικών εισαγωγής για την υποπερίοδο του μήνα Οκτωβρίου για όλες τις καταγωγές που προβλέπονται από τη συνολική δασμολογική ποσόστωση εισαγωγής.»
            
         
               3)
            
            
               Στο άρθρο 3, το τρίτο εδάφιο αντικαθίσταται από το ακόλουθο κείμενο:
               «Τα πιστοποιητικά εξαγωγής που εκδίδονται στο πλαίσιο των δασμολογικών ποσοστώσεων εισαγωγής που προβλέπονται στο άρθρο 1 παράγραφος 1 ισχύουν μόνο για την οικεία ποσοστωτική περίοδο.»
            
         
               4)
            
            
               Το άρθρο 4 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Οι αιτήσεις πιστοποιητικών υποβάλλονται κατά τις δέκα πρώτες εργάσιμες ημέρες του πρώτου μήνα κάθε υποπεριόδου.»
                        
                     
                           β)
                        
                        
                           στην παράγραφο 2 διαγράφεται η δεύτερη περίπτωση.
                        
                     
                           γ)
                        
                        
                           στην παράγραφο 3 προστίθεται η ακόλουθη φράση:
                           «Τα πιστοποιητικά ισχύουν μόνο για τα προϊόντα που κατάγονται από τη χώρα που αναφέρεται στο τετραγωνίδιο 8.»
                        
                     
                           δ)
                        
                        
                           η παράγραφος 5 αντικαθίσταται από το ακόλουθο κείμενο:
                           «5.   Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006, για τις δασμολογικές ποσοστώσεις τις οποίες αφορούν οι αιτήσεις πιστοποιητικών εισαγωγής που αναφέρονται στο άρθρο 3 πρώτο εδάφιο του παρόντος κανονισμού, οι αιτούντες δύνανται να υποβάλλουν περισσότερες από μία αιτήσεις για τον ίδιο αύξοντα αριθμό ποσόστωσης ανά ποσοστωτική υποπερίοδο εισαγωγής.»
                        
                     
         
               5)
            
            
               Το άρθρο 5 αντικαθίσταται από το ακόλουθο κείμενο:
               «Άρθρο 5
               Ο συντελεστής κατανομής που αναφέρεται στο άρθρο 7 παράγραφος 2 του κανονισμού (ΕΚ) αριθ. 1301/2006 καθορίζεται από την Επιτροπή εντός δέκα ημερών από την τελευταία ημέρα της προθεσμίας κοινοποίησης που αναφέρεται στο άρθρο 8 στοιχείο α) του παρόντος κανονισμού. Η Επιτροπή καθορίζει ταυτόχρονα τις ποσότητες που είναι διαθέσιμες στο πλαίσιο της επόμενης υποπεριόδου και, ενδεχομένως, στο πλαίσιο της συμπληρωματικής υποπεριόδου του Οκτωβρίου.
               Όταν ο συντελεστής κατανομής που αναφέρεται στο πρώτο εδάφιο έχει ως αποτέλεσμα μία ή περισσότερες ποσότητες μικρότερες των 20 τόνων ανά αίτηση, η κατανομή του συνόλου των ποσοτήτων αυτών πραγματοποιείται από το κράτος μέλος με κλήρωση μεταξύ των ενδιαφερόμενων εμπορευομένων ανά παρτίδα 20 τόνων, προσαυξημένη κατά την εναπομένουσα ποσότητα που κατανέμεται ισομερώς στις παρτίδες των 20 τόνων. Ωστόσο, σε περίπτωση που το άθροισμα των ποσοτήτων που είναι μικρότερες των 20 τόνων δεν οδηγήσει σε σύσταση παρτίδας 20 τόνων, η εναπομένουσα ποσότητα κατανέμεται από το κράτος μέλος ισομερώς στους εμπορευόμενους των οποίων το πιστοποιητικό αφορά 20 ή περισσότερους τόνους.
               Εάν μετά την εφαρμογή του δεύτερου εδαφίου η ποσότητα για την οποία εκδόθηκε το πιστοποιητικό είναι μικρότερη των 20 τόνων, η αίτηση πιστοποιητικού μπορεί να αποσυρθεί από τον εμπορευόμενο εντός προθεσμίας δύο εργάσιμων ημερών από την ημερομηνία έναρξης ισχύος του κανονισμού που καθορίζει το συντελεστή κατανομής.»
            
         
               6)
            
            
               Το άρθρο 6 αντικαθίσταται από το ακόλουθο κείμενο:
               «Άρθρο 6
               Εντός τριών εργάσιμων ημερών από τη δημοσίευση της απόφασης της Επιτροπής για τον καθορισμό των διαθέσιμων ποσοτήτων, η οποία προβλέπεται στο άρθρο 5, εκδίδονται τα πιστοποιητικά εισαγωγής για τις ποσότητες που προκύπτουν από την εφαρμογή του άρθρου 5.»
            
         
               7)
            
            
               Το άρθρο 7 τροποποιείται ως εξής:
               
                           α)
                        
                        
                           η παράγραφος 3 διαγράφεται.
                        
                     
                           β)
                        
                        
                           στην παράγραφο 4 διαγράφεται το δεύτερο εδάφιο.
                        
                     
         
               8)
            
            
               Το άρθρο 8 αντικαθίσταται από το ακόλουθο κείμενο:
               «Άρθρο 8
               Τα κράτη μέλη κοινοποιούν στην Επιτροπή με ηλεκτρονικά μέσα:
               
                           α)
                        
                        
                           το αργότερο τη δεύτερη εργάσιμη ημέρα από την τελευταία ημέρα υποβολής των αιτήσεων έκδοσης πιστοποιητικών στις 18.00, ώρα Βρυξελλών, τις πληροφορίες σχετικά με τις αιτήσεις πιστοποιητικών εισαγωγής που αναφέρονται στο άρθρο 11 παράγραφος 1 στοιχείο α) του κανονισμού (ΕΚ) αριθ. 1301/2006, με κατανομή των ποσοτήτων τις οποίες αφορούν οι αιτήσεις ανά οκταψήφιο κωδικό ΣΟ και ανά χώρα καταγωγής, διευκρινίζοντας τον αριθμό του πιστοποιητικού εισαγωγής καθώς και τον αριθμό του πιστοποιητικού εξαγωγής εφόσον αυτός απαιτείται.
                        
                     
                           β)
                        
                        
                           το αργότερο τη δεύτερη εργάσιμη ημέρα από την έκδοση των πιστοποιητικών εισαγωγής τις πληροφορίες σχετικά με τα εκδοθέντα πιστοποιητικά, που αναφέρονται στο άρθρο 11 παράγραφος 1 στοιχείο β) του κανονισμού (ΕΚ) αριθ. 1301/2006, με κατανομή των ποσοτήτων για τις οποίες έχουν εκδοθεί τα πιστοποιητικά εισαγωγής ανά οκταψήφιο κωδικό ΣΟ και ανά χώρα καταγωγής, διευκρινίζοντας τον αριθμό του πιστοποιητικού εισαγωγής καθώς και τις ποσότητες για τις οποίες αποσύρθηκαν οι αιτήσεις πιστοποιητικών σύμφωνα με το άρθρο 5 τρίτο εδάφιο.
                        
                     
                           γ)
                        
                        
                           το αργότερο την τελευταία ημέρα κάθε μήνα τις συνολικές ποσότητες που τέθηκαν πράγματι σε ελεύθερη κυκλοφορία κατ' εφαρμογή της εν λόγω ποσόστωσης κατά τη διάρκεια του μήνα που προηγείται του προτελευταίου μήνα, κατανεμημένες ανά οκταψήφιο κωδικό ΣΟ και ανά χώρα καταγωγής, διευκρινίζοντας τη συσκευασία εφόσον πρόκειται για συσκευασία μικρότερη ή ίση των πέντε χιλιογράμμων. Εάν κατά τη διάρκεια της περιόδου δεν έχει τεθεί καμία ποσότητα σε ελεύθερη κυκλοφορία, αποστέλλεται κοινοποίηση με την ένδειξη “ουδέν”».
                        
                     
         
               9)
            
            
               Το παράρτημα ΙΙΙ διαγράφεται.
            
         
               10)
            
            
               Στο παράρτημα IX οι όροι «τμήματα» αντικαθίστανται από τους όρους «υποπερίοδοι»
            
         
               11)
            
            
               Το παράρτημα X διαγράφεται.
            
         Άρθρο 3
   Ο κανονισμός (ΕΚ) αριθ. 955/2005 τροποποιείται ως εξής:
   
               1)
            
            
               Το άρθρο 1 τροποποιείται ως εξής:
               
                           α)
                        
                        
                           στο πρώτο εδάφιο, οι λέξεις «σύμφωνα με το άρθρο 11 του κανονισμού (ΕΚ) αριθ. 1785/2003» αντικαθίστανται από τις λέξεις «σύμφωνα με τα άρθρα 11, 11α, 11γ και 11δ του κανονισμού (ΕΚ) αριθ. 1785/2003».
                        
                     
                           β)
                        
                        
                           το δεύτερο εδάφιο διαγράφεται·
                        
                     
                           γ)
                        
                        
                           προστίθεται το ακόλουθο τέταρτο εδάφιο:
                           «Οι κανονισμοί (ΕΚ) αριθ. 1291/2000, (ΕΚ) αριθ. 1342/2003 και (ΕΚ) αριθ. 1301/2006 της Επιτροπής (17) εφαρμόζονται, πλην αντιθέτων διατάξεων του παρόντος κανονισμού.
                           
                              (17)  EE L 238 της 1.9.2006, σ. 13.»"
						
                        
                     
         
               2)
            
            
               Το άρθρο 2 τροποποιείται ως εξής:
               
                           α)
                        
                        
                           η παράγραφος 2 διαγράφεται.
                        
                     
                           β)
                        
                        
                           η παράγραφος 3 αντικαθίσταται από το ακόλουθο κείμενο:
                           «3.   Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006, ο αιτών δύναται να υποβάλλει περισσότερες από μία αιτήσεις έκδοσης πιστοποιητικού ανά ποσοστωτική περίοδο. Ωστόσο, ο αιτών μπορεί να υποβάλλει μία και μόνο αίτηση έκδοσης πιστοποιητικού ανά εβδομάδα και ανά οκταψήφιο κωδικό ΣΟ.»
                        
                     
         
               3)
            
            
               Το άρθρο 3 τροποποιείται ως εξής:
               
                           α)
                        
                        
                           η παράγραφος 2 διαγράφεται.
                        
                     
                           β)
                        
                        
                           στην παράγραφο 3, οι λέξεις «σύμφωνα με το άρθρο 11 του κανονισμού (ΕΚ) αριθ. 1785/2003» αντικαθίστανται από τις λέξεις «σύμφωνα με τα άρθρα 11, 11α, 11γ και 11δ του κανονισμού (ΕΚ) αριθ. 1785/2003».
                        
                     
         
               4)
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               1.   Οι αιτήσεις πιστοποιητικών εισαγωγής κατατίθενται στις αρμόδιες αρχές των κρατών μελών, το αργότερο κάθε Δευτέρα, στις 13.00, ώρα Βρυξελλών.
               Ωστόσο, για το έτος 2007, η περίοδος υποβολής των πρώτων αιτήσεων αρχίζει από την πρώτη εργάσιμη ημέρα του 2007 και λήγει το αργότερο στις 8 Ιανουαρίου 2007. Η πρώτη Δευτέρα για τη διαβίβαση των αιτήσεων πιστοποιητικών εισαγωγής στην Επιτροπή, σύμφωνα με το άρθρο 5 στοιχείο α), είναι η Δευτέρα 8 Ιανουαρίου 2007.
               2.   Το πιστοποιητικό εισαγωγής εκδίδεται την όγδοη εργάσιμη ημέρα από την τελευταία ημέρα κατάθεσης των αιτήσεων εφόσον δεν έχει επιτευχθεί η ποσότητα που προβλέπεται στο άρθρο 1.
               Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1342/2003, το πιστοποιητικό εισαγωγής ισχύει μέχρι το τέλος του μήνα που έπεται εκείνου της πραγματικής έκδοσής του.
               3.   Όταν οι ζητούμενες ποσότητες κατά τη διάρκεια μιας εβδομάδας υπερβαίνουν τη διαθέσιμη ποσότητα της ποσόστωσης που προβλέπεται στο άρθρο 1, η Επιτροπή καθορίζει, τα αργότερο την τέταρτη εργάσιμη ημέρα από την τελευταία ημέρα υποβολής των αιτήσεων για την εν λόγω εβδομάδα, συντελεστή κατανομής των ποσοτήτων που ζητήθηκαν κατά τη διάρκεια αυτής της εβδομάδας, απορρίπτει τις αιτήσεις που υποβλήθηκαν για τις επόμενες εβδομάδες και διακόπτει την έκδοση των πιστοποιητικών εισαγωγής έως το τέλος του τρέχοντος έτους.
               4.   Όταν ο συντελεστής κατανομής που αναφέρεται στην παράγραφο 3 έχει ως αποτέλεσμα μία ή περισσότερες ποσότητες μικρότερες των 20 τόνων ανά αίτηση, η κατανομή του συνόλου των ποσοτήτων αυτών πραγματοποιείται από το κράτος μέλος με κλήρωση μεταξύ των ενδιαφερόμενων εμπορευομένων ανά παρτίδα 20 τόνων, προσαυξημένη κατά την εναπομένουσα ποσότητα που κατανέμεται ισομερώς στις παρτίδες των 20 τόνων. Ωστόσο, σε περίπτωση που το άθροισμα των ποσοτήτων που είναι μικρότερες των 20 τόνων δεν οδηγήσει σε σύσταση παρτίδας 20 τόνων, η εναπομένουσα ποσότητα κατανέμεται από το κράτος μέλος ισομερώς στους εμπορευόμενους των οποίων το πιστοποιητικό αφορά 20 ή περισσότερους τόνους.
               Εάν μετά την εφαρμογή του πρώτου εδαφίου η ποσότητα για την οποία εκδόθηκε το πιστοποιητικό είναι μικρότερη των 20 τόνων, η αίτηση έκδοσης πιστοποιητικού μπορεί να αποσυρθεί από τον εμπορευόμενο εντός προθεσμίας δύο εργάσιμων ημερών από την ημερομηνία έναρξης ισχύος του κανονισμού που καθορίζει το συντελεστή κατανομής.»
            
         
               5)
            
            
               Το άρθρο 5 αντικαθίσταται από το ακόλουθο κείμενο:
               «Άρθρο 5
               Τα κράτη μέλη κοινοποιούν στην Επιτροπή με ηλεκτρονικά μέσα:
               
                           α)
                        
                        
                           την τελευταία ημέρα υποβολής των αιτήσεων έκδοσης πιστοποιητικών, το αργότερο στις 18.00, ώρα Βρυξελλών, τις πληροφορίες σχετικά με τις αιτήσεις πιστοποιητικών εισαγωγής που αναφέρονται στο άρθρο 11 παράγραφος 1 στοιχείο α) του κανονισμού (ΕΚ) αριθ. 1301/2006, με κατανομή των ποσοτήτων τις οποίες αφορούν οι εν λόγω αιτήσεις ανά οκταψήφιο κωδικό ΣΟ.
                        
                     
                           β)
                        
                        
                           το αργότερο τη δεύτερη εργάσιμη ημέρα μετά την έκδοση των πιστοποιητικών εισαγωγής τις πληροφορίες σχετικά με τα εκδοθέντα πιστοποιητικά που αναφέρονται στο άρθρο 11 παράγραφος 1 στοιχείο β) του κανονισμού (ΕΚ) αριθ. 1301/2006, με κατανομή των ποσοτήτων για τις οποίες έχουν εκδοθεί τα πιστοποιητικά εισαγωγής ανά οκταψήφιο κωδικό ΣΟ.
                        
                     
                           γ)
                        
                        
                           το αργότερο την τελευταία ημέρα κάθε μήνα τις συνολικές ποσότητες που τέθηκαν πράγματι σε ελεύθερη κυκλοφορία κατ' εφαρμογή της εν λόγω ποσόστωσης κατά τη διάρκεια του μήνα που προηγείται του προτελευταίου μήνα, κατανεμημένες ανά οκταψήφιο κωδικό ΣΟ. Εάν κατά τη διάρκεια της περιόδου δεν έχει τεθεί καμία ποσότητα σε ελεύθερη κυκλοφορία, αποστέλλεται κοινοποίηση με την ένδειξη “ουδέν”».
                        
                     
         
               6)
            
            
               Το άρθρο 6 διαγράφεται.
            
         Άρθρο 4
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Δεκεμβρίου 2006.
      
         
            Για την Επιτροπή
         
         Mariann FISCHER BOEL
         
            Μέλος της Επιτροπής
         
      
   
   
      (1)  ΕΕ L 146 της 20.6.1996, σ. 1.
   
      (2)  ΕΕ L 122 της 22.5.1996, σ. 15.
   
      (3)  ΕΕ L 270 της 21.10.2003, σ. 96. Κανονισμός όπως τροποποιήθηκε με τον κανονισμό (ΕΚ) αριθ. 797/2006 (ΕΕ L 144 της 31.5.2006, σ. 1).
   
      (4)  ΕΕ L 238 της 1.9.2006, σ. 13.
   
      (5)  ΕΕ L 276 της 29.10.1996, σ. 7. Κανονισμός όπως τροποποιήθηκε με τον κανονισμό (ΕΚ) αριθ. 1950/2005 (ΕΕ L 312 της 29.11.2005, σ. 18.)
   
      (6)  ΕΕ L 37 της 11.2.1998, σ. 5. Κανονισμός όπως τροποποιήθηκε τελευταία με τον κανονισμό (ΕΚ) αριθ. 965/2006 (ΕΕ L 176 της 30.6.2006, σ. 12)
   
      (7)  ΕΕ L 164 της 24.6.2005, σ. 5.
   
      (8)  ΕΕ L 152 της 24.6.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 410/2006 (ΕΕ L 71 της 10.3.2006, σ. 7).
   
      (9)  ΕΕ L 189 της 29.7.2003, σ. 12. Κανονισμός όπως τροποποιήθηκε τελευταία με τον κανονισμό (ΕΚ) αριθ. 945/2006 (ΕΕ L 173 της 27.6.2006, σ. 12).